ทุนนอกทะลักกินส่วนต่างดอกเบี้ยเฉียด2%
ทุนต่างชาติทะลักเข้าตราสารหนี้ กินส่วนต่างดอกเบี้ยไทยต่างประเทศเกือบ 2% ดันมูลค่าซื้อขายเฉลี่ยต่อวันพุ่งขึ้น 95%
25 ก.ค. 2555

ทุนต่างชาติทะลักเข้าตราสารหนี้ กินส่วนต่างดอกเบี้ยไทยต่างประเทศเกือบ 2% ดันมูลค่าซื้อขายเฉลี่ยต่อวันพุ่งขึ้น 95% 
นายนิวัฒน์ กาญจนภูมินทร์ กรรมการผู้จัดการ สมาคมตลาดตราสารหนี้ไทย (ThaiBMA) เปิดเผยว่า ขณะนี้ส่วนต่างระหว่างดอกเบี้ยพันธบัตรรัฐบาลสหรัฐและพันธบัตรรัฐบาลของไทย ทั้งระยะสั้นและระยะยาวค่อนข้างกว้างเกือบ 2% จนเป็นหนึ่งในเหตุผลให้เงินทุนจากต่างชาติไหลเข้าลงทุนในตลาดตราสารหนี้ไทย และทำให้มูลค่าการซื้อขายเฉลี่ยต่อวันในช่วง 6 เดือนแรกปีนี้อยู่ที่ 18,480 ล้านบาท เพิ่มขึ้น 95% เมื่อเทียบกับช่วงเดียวกันของปีก่อน ซึ่งอยู่ที่ 9,485 ล้านบาท
ปัจจุบันพันธบัตรของสหรัฐอายุ 10 ปี อยู่ที่ 1.4% ส่วนของไทยอยู่ที่ 3.26% ขณะที่พันธบัตรอายุ 3 เดือนของสหรัฐ อยู่ที่ 0.091% ของไทยอยู่ที่เกือบ 3% 
“ทุนต่างชาติที่เข้ามาลงทุนนอกจากเป็นเพราะส่วนต่างดอกเบี้ยที่น่าสนใจแล้ว ปริมาณการออกตราสารหนี้ใหม่สูงขึ้นเช่นกัน แต่เงินก็ไหลเข้าลงทุนในตลาดภูมิภาคนี้เช่นกัน ไม่ว่าจะเป็นมาเลเซียและอินโดนีเซีย” นายนิวัฒน์ กล่าว 
นายบัณฑิต นิจถาวร ประธานกรรมการ ThaiBMA กล่าวว่า ในช่วง 6 เดือนของปีนี้นักลงทุนต่างชาติมีสถานะซื้อสุทธิ 5.06 แสนล้านบาท และส่วนใหญ่เป็นการซื้อตราสารหนี้อายุมากกว่า 1 ปี จนทำให้ยอดการถือครอง ณ สิ้นเดือน มิ.ย.นี้ อยู่ที่ระดับ 6.04 แสนล้านบาท เพิ่มขึ้น 64% 
“เงินต่างชาติที่ลงทุนในตราสารหนี้มากขึ้น มีทั้งเงินที่เข้ามาใหม่และเงินเก่าที่อยู่ในประเทศอยู่แล้ว” นายบัณฑิต กล่าว
สำหรับภาพรวมของตลาดในช่วงครึ่งแรกของปีนี้ พบว่ามูลค่าตราสารหนี้ออกใหม่มีจำนวน 5.06 ล้านล้านบาท ลดลง 18% เป็นพันธบัตรระยะสั้นที่ออกโดยธนาคารแห่งประเทศไทย (ธปท.) เป็นหลัก 
ขณะที่ตราสารประเภทอื่นๆ ยังมีการออกใหม่ในอัตราที่สูง โดยพันธบัตรรัฐบาลและพันธบัตรรัฐวิสาหกิจโต 57% และ 193% ตามลำดับ ส่วนหุ้นกู้ภาคเอกชนมีการออกใหม่ 2.45 แสนล้านบาท เพิ่มขึ้นถึง 121% กลุ่มธนาคารพาณิชย์เป็นผู้เล่นสำคัญ มีสัดส่วนการออกถึง 37% หรือประมาณ 9 หมื่นล้านบาท โดยเกือบทั้งหมดเป็นการออกในลักษณะของหุ้นกู้ด้อยสิทธิ รองลงมาเป็นกลุ่มพลังงาน
ทั้งนี้ ในช่วงครึ่งหลังของปีนี้คาดว่าจะมีมูลค่าหุ้นกู้ออกใหม่อีก 1.3-1.5 แสนล้านบาท รวมแล้วทั้งปีจะมีหุ้นกู้ออกใหม่ 3.5-4 แสนล้านบาท